text: 100 svin aflivet efter færdselsuheld
  29 juni 2012 kl. 12.55
  Rådyr forskrækkede chauffør på grisetransport, som derefter væltede om på siden.
  En grisetransport er fredag formiddag væltet om på siden ved Gabøl sydvest for Vojens.
  Transporten var læsset med næsten 500 grise, og cirka 100 er blevet aflivet, oplyser politiet.
  Erfaringerne ved den slags uheld viser da også, at cirka en fjerdedel af dyrene bliver mast og får alvorlige skader, når transporter forulykker.
  Chaufføren har forklaret politiet, at et rådyr pludselig sprang frem foran ham, og derefter rev han i rattet for at undgå påkørsel.
  Men konsekvensen blev altså, at lastvognen væltede om på siden.
  Uheldet har ikke ført til de store trafikale problemer, lyder det fra Syd- og Sønderjyllands Politi.
  